3. การประกอบธุรกิจของแต่ละสายผลิตภัณฑ์

3.1 การประกอบธุรกิจผลิตชิ้นส่วนพลาสติก

3.1.1 ลักษณะของผลิตภัณฑ์

สายผลิตภัณฑ์หลักของบริษัทสามารถแยกได้อีกเป็น 2 ประเภท คือ

1.  สายผลิตภัณฑ์ที่ได้รับจากกระบวนการฉีดพลาสติก (Injection Molding) แบ่งออกเป็น 2
    กลุ่ม ดังนี้

  กลุ่มที่ 1 ชิ้นส่วนพลาสติกสำหรับอุตสาหกรรมอิเล็กทรอนิกส์

  ผลิตภัณฑ์ : ส่วนประกอบของ สแกนเนอร์ พริ้นเตอร์ รวมถึง ถาดไอซี (IC Tray)
  ที่มีคุณสมบัติพิเศษในการเก็บประจุไฟฟ้า ซึ่งบริษัทได้สิทธิ์ในการผลิตแต่เพียงผู้เดียว (Sole
  Manufacturer) ภายในประเทศ จาก Toyo Jushi Co.,Ltd.
  ในการผลิตเพื่อส่งให้กับบริษัทผู้จำหน่ายอิเล็กทรอนิกส์ชั้นนำของญี่ปุ่น

  กลุ่มที่ 2 ชิ้นส่วนพลาสติกสำหรับอุตสาหกรรมเครื่องใช้ไฟฟ้า

  ผลิตภัณฑ์ : ชิ้นส่วนประกอบของ ไมโครเวฟ แฟกซ์ ปลั๊กไฟ สวิทช์ตัดไฟ
  และเครื่องมือวัดค่าไฟฟ้า

2.  สายผลิตภัณฑ์ที่ได้จากกระบวนการขึ้นรูปพลาสติกด้วยระบบสูญญากาศ (Vacuum Pressure

  Forming) แบ่งออกได้เป็น 2 กลุ่ม ดังนี้

  กลุ่มที่ 1 บรรจุภัณฑ์พลาสติกสำหรับอุตสาหกรรมอิเล็กทรอนิกส์และเครื่องใช้ไฟฟ้า

  ผลิตภัณฑ์ : กล่องบรรจุมอเตอร์คอมพิวเตอร์และเครื่องใช้ไฟฟ้า และกล่องบรรจุชิ้นส่วน Hard
  Disk Drive ถาดใส่ชิ้นงานอลูมิเนียม (Aluminium) ถาดใส่ชิ้นงานแผงวงจรไฟฟ้า
  และถาดใส่ชิ้นงานอิเล็กทรอนิกส์ และเครื่องใช้ไฟฟ้า อื่น ๆ

  กลุ่มที่ 2 บรรจุภัณฑ์พลาสติกเพื่อการอุปโภคและบริโภค

  ผลิตภัณฑ์ : ถาดใส่กุ้งแช่แข็งและอาหารทะเล บรรจุภัณฑ์ประเภทลามิเนท (Laminate)

3.1.2 การตลาดและภาวะการแข่งขัน

นโยบายการตลาดและกลยุทธ์การแข่งขัน

  เนื่องจากบริษัทมีความสัมพันธ์ที่ดีกับลูกค้ามายาวนาน ดังนั้น
  กลยุทธ์ในการแข่งขันจะเน้นการสร้างความพอใจในการให้บริการแก่ลูกค้าในระยะยาว
  (Long-Term Customer Satisfaction) โดยมี

  กลยุทธ์ทางการตลาด ดังนี้

1.  บริษัทจะขยายฐานลูกค้าไปยังกลุ่มอุตสาหกรรมที่มีศักยภาพในการเติบโตแต่บริษัทยังได้รับคำสั่งซื้อน้อย
    อาทิ บรรจุภัณฑ์เพื่อการบริโภค (Food Packaging) และกลุ่มอุตสาหกรรมรถยนต์
    รวมถึงการขยายฐานลูกค้าไปในกลุ่มอุตสาหกรรมเดิมให้มากขึ้น เช่น กลุ่มเครื่องใช้ไฟฟ้า
    และอิเล็กทรอนิกส์

2.  ผลิตสินค้าให้ทันตามนัดหมาย เนื่องจากสินค้าของบริษัทจะผลิตตามคำสั่งซื้อของลูกค้า
    ซึ่งจะมีลักษณะเฉพาะสำหรับลูกค้าแต่ละราย ดังนั้น จึงต้องมีการวางแผนการผลิตที่ดี
    เพื่อให้สามารถผลิตสินค้าได้ทันตามความต้องการของลูกค้า
    รวมทั้งให้บริการส่งมอบสินค้าให้กับลูกค้าตลอด 24 ชั่วโมง

3.  คำนึงถึงการรักษาคุณภาพสินค้าเป็นสำคัญ โดยจัดให้มีการตรวจสอบ
    และควบคุมคุณภาพของผลิตภัณฑ์ให้เป็นไปตามข้อกำหนดของลูกค้า
    โดยมีการควบคุมคุณภาพสินค้าทั้งในระหว่างกระบวนการผลิต และก่อนจัดส่งสินค้าให้ลูกค้า

4.  มุ่งสร้างความสัมพันธ์ที่ดีกับลูกค้าในระยะยาวโดยบริษัทได้จัดให้เจ้าหน้าที่การตลาดและขายของบริษัทดูแลและรับทราบข้อมูลของลูกค้าแต่ละรายที่เกี่ยวกับความต้องการใช้ผลิตภัณฑ์ชิ้นส่วนพลาสติก
    เพื่อที่บริษัทจะได้ให้บริการที่ดีและเป็นที่พอใจแก่ลูกค้าแต่ละรายได้อย่างมีประสิทธิภาพ

5.  มุ่งพัฒนาคุณภาพสินค้าอย่างต่อเนื่อง โดยการพัฒนาประสิทธิภาพการผลิต เทคนิคการผลิต
    และความชำนาญของบุคลากร เพื่อให้สินค้าที่ผลิตได้มีคุณภาพดีขึ้น อาทิ
    การปรับสภาพเครื่องจักรในการผลิตให้เหมาะสมกับแม่พิมพ์ที่ถูกกำหนดไว้ เช่น อุณหภูมิ
    ระยะการดึงออก เพื่อลดการสูญเสียในการผลิตเป็นต้น

3.1.3 ลักษณะลูกค้าและกลุ่มลูกค้าเป้าหมาย

  กลุ่มลูกค้าของบริษัทในปัจจุบันเป็น Subcontractors รายใหญ่ของผู้ผลิตสินค้าต้นแบบ (OEM)
  และผู้ผลิตสินค้าต้นแบบ OEM ซึ่งส่วนใหญ่เป็นสัญชาติญี่ปุ่น โดย Subcontractors เหล่านี้
  จะมีสัญญาการจ้างผลิตที่แน่นอนจากผู้ผลิต OEM
  และมีความสัมพันธ์ทางธุรกิจกับบริษัทมายาวนานตั้งแต่เริ่มก่อตั้งบริษัท
  ซึ่งบริษัทมีนโยบายจะขยายไปยังผู้ผลิตสินค้าต้นแบบที่อยู่ในประเทศไทย
  ส่วนกลุ่มลูกค้าเป้าหมายในอนาคต คือ Subcontracts
  และผู้ผลิตสินค้าต้นแบบจากประเทศญี่ปุ่นซึ่งย้ายฐานการผลิตออกนอกประเทศญี่ปุ่นไปยังภูมิภาคเอเชียตะวันออกเฉียงใต้
  และประเทศจีน และตลอดเวลาที่ผ่านมา
  สินค้าที่บริษัทผลิตมีคุณภาพและได้มาตรฐานจึงทำให้ลูกค้ามีความไว้วางใจและเพิ่มปริมาณธุรกิจให้กับบริษัทมาโดยตลอด
  และในช่วง 3 ปีที่ผ่านมา
  บริษัทไม่มีการจำหน่ายสินค้าให้แก่ลูกค้ารายใดในสัดส่วนที่เกินกว่าร้อยละ 30
  ของรายได้รวมของบริษัทในแต่ละปี ทั้งนี้
  เนื่องจากบริษัทมีนโยบายที่จะไม่พึ่งพิงลูกค้ารายใดรายหนึ่งมากเกินไป

กลุ่มลูกค้าของบริษัทแบ่งออกเป็น 2 กลุ่ม ตามลักษณะของสายผลิตภัณฑ์ ดังนี้

1.  สายผลิตภัณฑ์ที่ได้จากกระบวนการฉีดพลาสติก (Injection Molding)

    1.  กลุ่มลูกค้าอุตสาหกรรมอิเล็กทรอนิกส์

  ลูกค้ากลุ่มนี้ ได้แก่ บริษัท เม็กเท็ค แมนูแฟ็คเจอริ่ง คอร์ปอเรชั่น (ประเทศไทย) จำกัด บริษัท
  ยูเนี่ยน ซันไรส์ จำกัด

2.  กลุ่มลูกค้าอุตสาหกรรมเครื่องใช้ไฟฟ้า

  ลูกค้ากลุ่มนี้ ได้แก่ บริษัท ฮายโมลด์ (ประเทศไทย) จำกัด บริษัท เคอีดับบลิว (ไทยแลนด์)
  จำกัด บริษัท โคบุนชิ (ไทยแลนด์) จำกัด

2.  สายผลิตภัณฑ์ที่ได้จากกระบวนการขึ้นรูปพลาสติก (Vacuum Pressure Forming)

    1.  กลุ่มลูกค้าบรรจุภัณฑ์พลาสติกสำหรับใส่ชิ้นส่วนอิเล็กทรอนิกส์ และเครื่องใช้ไฟฟ้า

  ลูกค้ากลุ่มนี้ ได้แก่ บริษัท นิเด็คอีเล็คโทรนิคส์ (ประเทศไทย) จำกัด บริษัท ฮายโมลด์
  (ประเทศไทย) จำกัด บริษัท เพาเวอร์อิเลคโทรนิคส์ออฟมินีแบ จำกัด บริษัท
  มินีแบอีเลคโทรนิคส์ (ประเทศไทย) จำกัด บริษัท ไดโด อิเล็กทรอนิกส์ (ประเทศไทย) จำกัด

2.  กลุ่มลูกค้าบรรจุภัณฑ์พลาสติกเพื่อการอุปโภคและบริโภค

  ลูกค้ากลุ่มนี้ ได้แก่ บริษัท นาฟูโกะ จำกัด

นโยบายราคา

  นโยบายด้านราคาของบริษัทค่อนข้างมีความยืดหยุ่น
  เนื่องจากบริษัทมีนโยบายการกำหนดราคาที่เหมาะสม โดยคำนึงถึงต้นทุนในการผลิต
  ค่าใช้จ่ายในการบริหาร ระดับกำไรที่เหมาะสม และปริมาณสินค้าที่ลูกค้าต้องการ

  การจำหน่ายและช่องทางการจำหน่าย

  สินค้าของบริษัทจะถูกส่งโดยตรงให้กับลูกค้าของบริษัทที่เป็นผู้ผลิตสินค้าต้นแบบ OEM หรือผ่าน
  Subcontractors ของผู้ผลิตสินค้าต้นแบบซึ่งเป็นลูกค้าของบริษัท
  โดยสินค้าที่รับซื้อไปจากบริษัทจะถูกนำไปประกอบและส่งกลับไปยังประเทศญี่ปุ่น
  เพื่อกระจายขายไปยังประเทศต่าง ๆ ทั่วโลก
  เนื่องจากลูกค้าส่วนใหญ่ของบริษัทเป็นกลุ่มลูกค้าชาวญี่ปุ่น ดังนั้น
  บริษัทจึงได้มีการตั้งทีมการตลาดทั้งที่เป็นชาวไทยและชาวญี่ปุ่นขึ้นเพื่อความสะดวกในการดูแลลูกค้า
  โดยทีมการตลาดญี่ปุ่นจะเป็นผู้เจรจาและเปิดตลาดหาลูกค้าใหม่ที่เป็นชาวญี่ปุ่น
  ส่วนทีมไทยจะมีหน้าที่สนับสนุน
  หลังจากที่มีการตกลงในเบื้องต้นโดยจะเป็นผู้ประสานงานในเรื่องการผลิต การจัดส่งสินค้า
  เป็นต้น เพื่อให้การผลิตสินค้าราบรื่นเป็นไปตามที่ลูกค้ากำหนดและจัดส่งได้ตรงตามเวลา
  นอกจากนี้
  ทีมตลาดไทยยังมีหน้าที่ในการขยายตลาดไปยังกลุ่มลูกค้าชาวยุโรปที่มาลงทุนในประเทศไทยด้วยเช่นกัน
  เพื่อกระจายฐานลูกค้าให้มีความหลากหลายมากขึ้น
  ซึ่งทีมการตลาดของบริษัทมีกลยุทธ์ในการหาลูกค้าใหม่ ดังนี้

1.  ลูกค้าเก่าและผู้จำหน่ายวัตถุดิบแนะนำ -
    ทั้งลูกค้าและผู้จำหน่ายวัตถุดิบที่มีความสัมพันธ์ในทางธุรกิจที่ดีกับบริษัทมาอย่างยาวนานได้แนะนำลูกค้ารายใหม่ให้กับบริษัท

2.  เข้าพบลูกค้าใหม่โดยตรง – แนะนำประวัติให้ลูกค้าได้รู้จัก
    เพื่อเสนอขายสินค้าและบริการให้กับลูกค้า

3.1.3 ภาวะอุตสาหกรรมและการแข่งขัน

  โครงสร้างอุตสาหกรรมและภาวะการแข่งขัน

  สำหรับทิศทางอุตสาหกรรมอิเล็กทรอนิกส์ในประเทศไทยคาดว่ายังคงมีแนวโน้มเติบโตอย่างต่อเนื่อง
  เนื่องจากอุปกรณ์อิเล็กทรอนิกส์จะเป็นส่วนประกอบของสิ่งของเครื่องใช้มากขึ้นเรื่อย ๆ
  โดยเฉพาะทางด้านเทคโนโลยีสารสนเทศ
  และการสื่อสารจะเป็นตัวผลักดันให้อุตสาหกรรมอิเล็กทรอนิกส์เติบโตอย่างต่อเนื่อง นอกจากนี้
  อุตสาหกรรมนี้เป็นเป้าหมายในยุทธศาสตร์การพัฒนาอุตสาหกรรมของประเทศไทย
  โดยที่ผ่านมาประเทศไทยมีอัตราการส่งออกสินค้าอิเล็กทรอนิกส์ขยายตัวอย่างต่อเนื่อง
  และในระยะยาวอุตสาหกรรมอิเล็กทรอนิกส์มีแนวโน้มที่จะขยายตัวต่อไปในอนาคต
  เนื่องจากปัจจัยต่างๆ ดังนี้

  1) ความก้าวหน้าทางด้านเทคโนโลยียังสามารถพัฒนาต่อไปได้อีกมาก
  โดยความเจริญทางด้านเทคโนโลยีในปัจจุบัน
  เปรียบเสมือนเป็นการวางรากฐานของเทคโนโลยีในอนาคต
  ดังนั้นความต้องการใช้สินค้าอิเล็กทรอนิกส์จะยังคงมีความต้องการต่อไปอย่างไม่หยุดนิ่ง

  2) สินค้าในอุตสาหกรรมอิเล็กทรอนิกส์ส่วนใหญ่เป็นสินค้าชั้นกลาง คือ
  เป็นวัตถุดิบหรือส่วนประกอบให้แก่สินค้าอื่น ๆ อีกมากมาย
  ทำให้ความต้องการสินค้าอิเล็กทรอนิกส์มาจากความต้องการที่ค่อนข้างหลากหลาย
  และแม้ว่าสินค้าบางชนิดที่ใช้ชิ้นส่วนอิเล็กทรอนิกส์ล้าสมัย หรือหยุดผลิตไปแล้ว
  แต่จะยังมีความต้องการสินค้าอิเล็กทรอนิกส์ประเภทอื่น ๆ

  3) การที่ธุรกิจพาณิชย์อิเล็กทรอนิกส์ (E-Commerce) มีการขยายตัวอย่างมาก
  และมีธุรกิจจำนวนมากที่ประสบความสำเร็จจากการใช้ช่องทางพาณิชย์อิเล็กทรอนิกส์นี้
  ทำให้มีความต้องการสินค้าอิเล็กทรอนิกส์เพื่อใช้ในการทำธุรกิจ
  และเพื่อสนับสนุนระบบธุรกรรมทางด้านพาณิชย์อิเล็กทรอนิกส์มากขึ้น จากปัจจัยดังกล่าว
  ทำให้อุตสาหกรรมอิเล็กทรอนิกส์โลกมีแนวโน้มขยายตัวอย่างต่อเนื่อง
  ซึ่งก็จะส่งผลให้อุตสาหกรรมอิเล็กทรอนิกส์ของไทยมีการขยายตัวไปพร้อมกับอุตสาหกรรมอิเล็กทรอนิกส์โลก

ภาวะการแข่งขันของผลิตภัณฑ์ชิ้นส่วนพลาสติกอิเล็กทรอนิกส์และเครื่องใช้ไฟฟ้า

  สำหรับภาวะการแข่งขันที่บริษัทประสบอยู่ในปัจจุบัน
  เป็นการแข่งขันของผู้ประกอบการผลิตชิ้นส่วนพลาสติกอิเล็กทรอนิกส์และเครื่องใช้ไฟฟ้าภายในประเทศ
  จึงไม่มีคู่แข่งต่างประเทศ เนื่องจากบริษัทผลิตสินค้าให้แก่ Subcontractors
  ของผู้ผลิตสินค้าต้นแบบ (OEM) และ Subcontractors ดังกล่าวจะประกอบ และส่งกลับญี่ปุ่น
  เพื่อกระจายไปยังประเทศต่าง ๆ ทั่วโลก

  สำหรับการแข่งขันจากผู้ประกอบการในประเทศ เนื่องจากธุรกิจชิ้นส่วนพลาสติกของบริษัทแบ่งเป็น
  2 ประเภท คือ 1) ธุรกิจการผลิตชิ้นส่วนพลาสติกด้วยกระบวนการฉีด และ 2)
  ธุรกิจการผลิตชิ้นส่วนพลาสติกด้วยกระบวนการขึ้นรูป
  ทำให้ธุรกิจทั้งสองประเภทมีกลุ่มลูกค้าที่ไม่เหมือนกัน รวมทั้งผลิตภัณฑ์ที่ผลิตได้มีความแตกต่างกัน

  สำหรับจำนวนบริษัทผู้ผลิตชิ้นส่วนพลาสติกด้วยกระบวนการฉีด (Plastic Injection)
  ในประเทศมีจำนวนมาก แต่ส่วนใหญ่จะเป็นผู้ประกอบการขนาดเล็ก
  ที่มีความชำนาญเฉพาะด้านในการผลิตแต่ละผลิตภัณฑ์ เช่น ผู้ผลิตชิ้นส่วนพลาสติกสำหรับครัวเรือน
  ผู้ผลิตชิ้นส่วนยานยนต์และเครื่องใช้ไฟฟ้า
  โดยการแบ่งกลุ่มของผู้ประกอบการจะแบ่งตามคุณภาพของสินค้าที่ผลิต

  ในส่วนของสินค้าที่บริษัทผลิตเป็นสินค้าในกลุ่มที่ต้องใช้ความชำนาญในการผลิต
  รวมทั้งการควบคุมคุณภาพและบริการ
  ซึ่งผู้ผลิตที่อยู่ในกลุ่มเดียวกันส่วนมากเป็นบริษัทต่างชาติจากประเทศญี่ปุ่น และไต้หวัน
  ที่มาตั้งฐานการผลิตในเมืองไทย ซึ่งเป็นผู้ผลิตให้กับ Subcontractors หรือ ผู้ผลิตสินค้าต้นแบบ
  (OEM) ทั่วไปเหมือนกับบริษัท ดังนั้น การแข่งขันในธุรกิจจึงมีลักษณะค่อนข้างรุนแรง
  อย่างไรก็ตาม ที่ผ่านมาสินค้าของบริษัทได้รับการยอมรับจากลูกค้ามาโดยตลอด
  สาเหตุหนึ่งเนื่องมาจากการที่บริษัทมีการลงทุนค่อนข้างสูงในเครื่องจักรที่ใช้ในกระบวนการผลิต
  เพื่อให้เครื่องจักรทั้งหมดของบริษัทเป็นเครื่องจักรที่ทันสมัย
  และมีช่างเทคนิคที่มีประสบการณ์ในการปรับสภาพเครื่องจักรสามารถรองรับการผลิตที่มีการเปลี่ยนแปลงรูปแบบผลิตภัณฑ์ต่าง
  ๆ รวมถึงจำนวนการผลิตในปริมาณมากได้ นอกจากนี้
  บริษัทยังให้ความสำคัญในด้านคุณภาพสินค้าโดยมีการพัฒนาและปรับปรุงประสิทธิภาพในการผลิตอย่างต่อเนื่อง
  รวมทั้งพัฒนาบุคลากรในส่วนการผลิตอย่างสม่ำเสมอ เพื่อให้พนักงานมีความชำนาญ
  และมีทักษะแรงงานเพิ่มขึ้น เช่น
  ส่งพนักงานไปอบรมเทคนิคการใช้เครื่องจักรในการผลิตจากผู้จำหน่ายเครื่องจักรในต่างประเทศ
  และที่ผ่านมาบริษัทไม่เคยได้รับคำร้องเรียนจากลูกค้าในเรื่องของคุณภาพและมาตรฐานของสินค้าที่บริษัทผลิต
  หรือรับคืนสินค้าจากลูกค้า
  ประกอบกับฐานลูกค้าของบริษัทส่วนใหญ่เป็นกลุ่มลูกค้าชาวญี่ปุ่นที่มีความสัมพันธ์ทางธุรกิจมายาวนาน
  และมีความไว้วางใจซึ่งกันและกัน ดังนั้น แม้การแข่งขันในอุตสาหกรรมนี้จะค่อนข้างรุนแรง
  แต่ที่ผ่านมา
  บริษัทยังไม่ประสบกับปัญหาในเรื่องของการแข่งขันโดยเฉพาะคุณภาพของสินค้าและการบริการของบริษัทเป็นที่ยอมรับในกลุ่มผู้ผลิตสินค้าต้นแบบ
  OEM และ Subcontractors ของผู้ผลิตสินค้า OEM ในประเทศไทย

  สำหรับการผลิตชิ้นส่วนพลาสติกแบบขึ้นรูป (Vacuum Pressure Forming)
  จะมีจำนวนคู่แข่งขันน้อยรายกว่า โดยคู่แข่งขันที่อยู่ในระดับเดียวกันมีประมาณ 4-5 ราย
  นับเฉพาะคู่แข่งที่ผลิตชิ้นส่วนพลาสติกสำหรับอุตสาหกรรมอิเล็กทรอนิกส์และเครื่องใช้ไฟฟ้า
  ซึ่งในจำนวนนี้มีประมาณ 2-3 ราย เป็นบริษัทรับจ้างขึ้นรูปอย่างเดียว
  ส่วนผู้ผลิตที่เหลือจะให้บริการออกแบบแม่พิมพ์ด้วยเช่นเดียวกับบริษัท
  ซึ่งข้อได้เปรียบในการแข่งขันของบริษัทในส่วนของการผลิตแบบขึ้นรูป คือ
  บริษัทให้บริการออกแบบและผลิตแม่พิมพ์ที่ใช้ในการขึ้นรูปพลาสติก เพียงลูกค้านำผลิตภัณฑ์มาให้
  บริษัทจะจัดทีมงานออกแบบที่สามารถช่วยลูกค้าในการออกแบบ
  ซึ่งการให้บริการในลักษณะนี้ช่วยให้ลูกค้าได้รับความสะดวกและเป็นที่พอใจ
  โดยแบบงานและแม่พิมพ์ที่ผลิตโดยบริษัทจะถูกรักษาเป็นความลับทางด้านการผลิต ดังนั้น
  นอกจากความสำคัญของคุณภาพและการจัดส่งที่ตรงต่อเวลาแล้ว
  บริษัทยังให้ความสำคัญกับลูกค้าและพร้อมที่จะช่วยเหลือลูกค้าแก้ปัญหาเสมอ

3.2 ธุรกิจผลิตฉลากสินค้า

เนื่องจากลักษณะการให้บริการของบริษัทจะเป็นรูปแบบการให้บริการผลิตฉลากสินค้าแบบครบวงจร
และจะเน้นการผลิตฉลากสินค้าเพียงอย่างเดียวเท่านั้น ส่วนคู่แข่งของบริษัทสามารถแบ่งออกเป็น

1) ผู้ผลิตฉลากสินค้าเพียงอย่างเดียว และ

2) ผู้ผลิตที่ผลิตสินค้าด้านอื่นด้วยนอกจากฉลากพิมพ์

ในส่วนของผู้ผลิตฉลากสินค้าเพียงอย่างเดียวส่วนใหญ่จะเป็นผู้ประกอบการขนาดเล็กที่มีลักษณะเป็นโรงงานห้องแถว
และใช้เงินลงทุนต่ำ ซึ่งมีเป็นจำนวนมาก
และโดยมากจะมีความชำนาญเฉพาะด้านการพิมพ์ฉลากสินค้าแบบกระดาษเท่านั้น ดังนั้น
คู่แข่งขันของบริษัทที่ผลิตฉลากสินค้าที่มีคุณภาพสินค้าระดับเดียวกันจะมีค่อนข้างน้อยรายเนื่องจากต้องใช้เงินลงทุนในการซื้อเครื่องจักรสูง
เพราะต้องใช้เครื่องจักรที่มีเทคโนโลยีที่ทันสมัยและมีความเที่ยงตรงในการผลิตและตรวจเช็คความผิดพลาด
อาทิ เครื่องยิงฟิลม์ เครื่อง Vision Inspection
เพื่อใช้ตรวจเช็คคุณภาพของฉลากพิมพ์หลังการผลิต เพื่อให้ฉลากที่ได้มีแบบ สี
และคุณภาพตามที่ต้องการ ซึ่งทำให้การเข้ามาของคู่แข่งขันค่อนข้างลำบาก
เพราะการจะเข้ามาแข่งขันธุรกิจนี้ต้องมีฐานลูกค้าที่แน่ชัดก่อน
เนื่องจากมีการลงทุนในเครื่องจักรที่สูง และการได้รับการยอมรับจากลูกค้าเป็นไปไม่ง่ายนัก
แต่เนื่องจากบริษัทได้ก่อตั้งและผลิตฉลากสินค้ามาแล้วเป็นเวลามากกว่า 10 ปี
จึงเป็นที่รู้จักและได้รับการยอมรับจากลูกค้าเป็นอย่างดี อย่างไรก็ตาม
บริษัทยังมีคู่แข่งขันที่เป็นต่างชาติประมาณ 1-2 ราย ที่เพิ่งเข้ามาตั้งโรงงานในไทย ได้แก่
มาเลเซีย เป็นต้น ซึ่งบริษัทมีโอกาสในการแข่งขันที่ดีกว่า
เนื่องจากอยู่ในธุรกิจมานานและเข้าใจสภาพแวดล้อมทางธุรกิจในประเทศไทยดีกว่า

สำหรับผู้ผลิตที่ผลิตสินค้าชนิดอื่นด้วยนอกเหนือจากฉลากพิมพ์ เช่น ผู้ผลิตพวกบรรจุหีบห่อ อาทิ
ขวดน้ำดื่ม หรือถ้วยไอศครีม แม้จะมีการใช้เงินลงทุนในเครื่องจักรสูง
แต่ผู้ผลิตในกลุ่มนี้จะเน้นการผลิตสินค้าหลักของบริษัท จึงไม่ได้เน้นการผลิตฉลากพิมพ์เพื่อขาย
แต่เป็นการผลิตเพื่อใช้กับสินค้าของบริษัทและบริษัทในกลุ่มเท่านั้น
และคาดว่าผู้ผลิตดังกล่าวจะไม่เข้ามาเป็นคู่แข่งบริษัทในการผลิตฉลากพิมพ์เป็นสินค้าหลัก
และขายให้กับบุคคลภายนอก ดังนั้น การแข่งขันโดยตรงยังไม่รุนแรง

จากการวิเคราะห์รายได้ที่เพิ่มขึ้นอย่างต่อเนื่องของบริษัท
จะเห็นว่าแนวโน้มตลาดฉลากสินค้าคุณภาพสูงมีการขยายตัวเพิ่มขึ้น
สาเหตุสำคัญเนื่องจากกระแสความนิยมฉลากสินค้าคุณภาพสูงในต่างประเทศเริ่มเข้ามาในประเทศไทย
ประกอบกับผู้บริโภคให้ความสำคัญกับบรรจุภัณฑ์ที่มีความสวยงามมากขึ้น ดังนั้น
การทำฉลากสินค้าที่มีคุณภาพดี สีสันสดใส จะทำให้สินค้ามีความโดดเด่นและดึงดูดผู้บริโภคได้ง่าย
นอกจากนี้
ยังช่วยลดต้นทุนการผลิตโดยผู้ผลิตสินค้าไม่จำเป็นต้องผลิตบรรจุภัณฑ์ที่มีลักษณะเหมือนกันแต่มีลวดลายหรือสีที่แตกต่างกันเก็บไว้เป็นจำนวนมาก

3.3 ธุรกิจผลิตชิ้นส่วนอิเล็กทรอนิกส์

รูปแบบการให้บริการของบริษัทจะเป็นรูปแบบการรับจ้างผลิตตามคำสั่งของลูกค้า โดยปัจจุบัน

สินค้าส่วนใหญ่ที่รับจ้างผลิตจะเป็นชิ้นส่วนอิเล็กทรอนิกส์ โดยเฉพาะชิ้นส่วน Hard Disk Drive
โดยบริษัทได้เริ่มดำเนินการฉีดอลูมิเนียมเอง เพื่อให้บริการได้ครบวงจรยิ่งขึ้น

ในส่วนของการแข่งขัน ธุรกิจผลิตชิ้นส่วนอิเล็กทรอนิกส์จะเน้นการผลิตจำนวนมาก
จึงต้องมีการควบคุมต้นทุนการผลิตที่ดี
ซึ่งบริษัทก็มีแนวโน้มจะขยายไปผลิตชิ้นส่วนรถยนต์เพิ่มขึ้นเพื่อลดความเสี่ยงในการพึ่งพิงอุตสาหกรรมอิเล็กทรอนิกส์เพียงอย่างเดียว

สำหรับแนวโน้มของการเติบโตของธุรกิจผลิตชิ้นส่วนอิเล็กทรอนิกส์ยังเป็นไปได้ดี
เนื่องจากปัจจุบันสินค้าส่วนใหญ่ต้องมีการใช้ชิ้นส่วนอิเล็กทรอนิกส์เพื่อใช้เป็นส่วนประกอบจำนวนมาก

3.4 การจัดหาผลิตภัณฑ์และบริการ

3.4.1 รายละเอียดของโรงงาน

บริษัทมีพื้นที่ทั้งสิ้น 30 ไร่ ตั้งที่อยู่ที่ เลขที่ 18 หมู่ 10 ต.คลองสี่ อ.คลองหลวง จ.ปทุมธานี
โดยมีพื้นที่ใช้สอยรวม 48,000 ตรม. โดยเป็นส่วนของการผลิตจำนวน 18,000 ตรม.
โดยแต่ละโรงงานจะอยู่ในความดูแลของผู้จัดการทั่วไปฝ่ายผลิตและผู้จัดการแผนกแต่ละแผนก

นโยบายการผลิตที่สำคัญ (ตามมาตรฐาน ISO 9001 : 2000)

  - เน้นการผลิตสินค้าที่มีคุณภาพดี เป็นไปตามข้อกำหนดของลูกค้า 100%

  - ใช้เวลาการผลิตให้น้อยลงโดยคงคุณภาพสินค้าให้ได้ตามมาตราฐานของลูกค้า

  - ลดของเสียที่เกิดจากการผลิตให้เป็นศูนย์

  - ส่งมอบสินค้าที่มีคุณภาพให้ลูกค้าครบตามจำนวน ตรงตามเวลา และสถานที่จัดส่ง

  ถูกต้อง 100%

  - พัฒนาพนักงานอย่างต่อเนื่องเพื่อเพิ่มประสิทธิภาพ ความรู้ และทักษะ

2.  การจัดหาวัตถุดิบที่ใช้ในการผลิต

  ธุรกิจผลิตชิ้นส่วนพลาสติก

  วัตถุดิบที่สำคัญที่ใช้การผลิตสินค้าของบริษัทแบ่งออกเป็น 2 ประเภท คือ

  - เม็ดพลาสติกที่ใช้ในกระบวนการฉีดพลาสติก เป็นวัตถุดิบที่สำคัญในการผลิตในสัดส่วนร้อยละ 40
  ของต้นทุนการผลิต โดยส่วนที่เหลือจะเป็นค่าแรง และค่าโสหุ้ยการผลิต
  การได้มาของเม็ดพลาสติกจะมี 2 ลักษณะ
  คือลูกค้าเป็นผู้จัดหาเม็ดพลาสติกที่จะใช้ในการผลิตมาให้
  หรือให้บริษัทเป็นผู้ดำเนินการจัดหาเม็ดพลาสติก โดยลูกค้าจะกำหนดประเภท มาตรฐาน คุณภาพ
  หรือผู้ขายเม็ดพลาสติกมาให้
  ซึ่งฝ่ายจัดซื้อของบริษัทจะต้องจัดซื้อเม็ดพลาสติกตามคำสั่งซื้อของลูกค้า
  ปัจจุบันสัดส่วนวัตถุดิบที่ลูกค้าเป็นผู้จัดหามาให้ต่อสัดส่วนวัตถุดิบที่บริษัทเป็นผู้จัดซื้อตามคำสั่งซื้อของลูกค้ามีประมาณ
  30 : 70 ของจำนวนวัตถุดิบที่บริษัทใช้ในการผลิตทั้งหมด
  ที่ผ่านมาบริษัทสั่งซื้อเม็ดพลาสติกตามมาตรฐาน คุณภาพ หรือผู้ขาย ตามที่ลูกค้ากำหนด
  จากแหล่งผลิตภายในประเทศร้อยละ 91
  โดยจะซื้อจากผู้ผลิตเม็ดพลาสติกสัญชาติญี่ปุ่นที่มีโรงงานตั้งอยู่ในประเทศไทยและผู้ผลิตเม็ดพลาสติกชาวไทย
  ซึ่งเม็ดพลาสติกที่ผลิตจากโรงงานดังกล่าวมีคุณภาพดี และเป็นที่ยอมรับของลูกค้า
  เม็ดพลาสติกที่บริษัทใช้ส่วนใหญ่ ได้แก่ High Impact Polystylene (HIPS)
  ซึ่งจัดอยู่ในเม็ดพลาสติกประเภท PS รวมถึง เม็ดพลาสติกประเภทวิศวกรรม (Engineering
  Plastic) เช่น Acrylonitrile Butadiene Stylene (ABS)
  สัดส่วนการสั่งซื้อเม็ดพลาสติกทั้ง 2 ประเภทดังกล่าว รวมกันอยู่ที่ประมาณร้อยละ 66
  ของมูลค่าการสั่งซื้อเม็ดพลาสติกทั้งหมดของบริษัท ส่วนเม็ดพลาสติกอื่น ๆ ที่บริษัทใช้ในการผลิต
  อย่างเช่น PES บริษัทจะสั่งซื้อจากประเทศสิงคโปร์ โดยผ่านตัวแทนที่มีอยู่ในประเทศไทย
  โดยมีสัดส่วนการสั่งซื้อประมาณร้อยละ 9

  - แผ่นฟิล์มพลาสติกที่ใช้ในกระบวนการขึ้นรูปพลาสติก
  เป็นวัตถุดิบสำคัญในการผลิตในสัดส่วนร้อยละ 80 ของต้นทุนการผลิต
  โดยส่วนที่เหลือจะเป็นค่าแรง และค่าโสหุ้ยการผลิต
  การได้มาของแผ่นฟิล์มพลาสติกจะเป็นในลักษณะบริษัทเป็นผู้ดำเนินการจัดซื้อตามคุณสมบัติที่ลูกค้ากำหนดทั้งหมด
  โดยลูกค้าจะกำหนดประเภท มาตรฐาน คุณภาพ หรือผู้ขาย แผ่นฟิล์มพลาสติกมาให้
  ซึ่งผู้ผลิตแผ่นฟิล์มพลาสติกที่บริษัทสั่งซื้อจะเป็นผู้ผลิตที่มีโรงงานอยู่ในประเทศทั้งสิ้น
  แผ่นฟิล์มที่บริษัทใช้ประกอบด้วย แผ่นฟิล์มพลาสติกประเภท A-PET PET-G PP Sheet และ PS
  Sheet โดยแผ่นฟิล์มพลาสติก A-PET และ PET-G จะมีสัดส่วนการสั่งซื้อมากที่สุดประมาณร้อยละ
  50 และ 23 ตามลำดับ ของมูลค่าการสั่งซื้อแผ่นฟิล์มพลาสติกโดยรวม
  ส่วนแผ่นฟิล์มพลาสติกประเภท PP Sheet และ PS Sheet
  จะมีสัดส่วนการสั่งซื้อใกล้เคียงกันประมาณร้อยละ 14

  ธุรกิจผลิตฉลากสินค้า

  สติ๊กเกอร์ คือ วัตถุดิบหลักสำคัญที่ใช้ในการผลิตฉลากสินค้าของบริษัท
  ซึ่งสติกเกอร์ที่ใช้ในการผลิตมี 2 ประเภท คือ สติ๊กเกอร์พลาสติก และสติ๊กเกอร์กระดาษ
  โดยสติ๊กเกอร์ทั้ง 2 ชนิด จะถูกสั่งซื้อจากผู้ขายภายในประเทศทั้งหมด ในช่วงระยะเวลา 3
  ปีที่ผ่านมาราคาของวัตถุดิบแทบไม่มีการเปลี่ยนแปลงหรือมีการเปลี่ยนแปลงเล็กน้อย
  ถึงแม้ราคาน้ำมันดิบโลกจะมีความผันผวนก็ตาม

  บริษัทมีการติดต่อกับผู้จำหน่ายวัตถุดิบประมาณ 4-5 ราย โดยมีการสั่งซื้อวัตถุดิบจากบริษัท
  เอเวอรี่ เดนิสสัน (ประเทศไทย) จำกัด ในสัดส่วนประมาณร้อยละ 57
  ของยอดสั่งซื้อวัตถุดิบทั้งหมด
  เนื่องจากบริษัทดังกล่าวเป็นผู้จัดจำหน่ายรายใหญ่ที่มีวัตถุดิบหลากหลายประเภทที่มีคุณภาพและการบริการที่ดีกว่าผู้จัดจำหน่ายรายอื่นโดยเฉพาะในเรื่องของคุณภาพของแผ่นสติ๊กเกอร์
  ซึ่งเป็นคุณสมบัติที่สำคัญที่สุดในการผลิตฉลากสินค้า
  ที่ผ่านมาราคาวัตถุดิบที่ซื้อกับบริษัทนี้ไม่มีการเปลี่ยนแปลงมากนักโดยราคาค่อนข้างจะคงเดิมและใกล้เคียงกับผู้จัดจำหน่ายรายอื่น
  อย่างไรก็ตาม บริษัทมิได้มีนโยบายผูกขาดการซื้อกับผู้จัดจำหน่ายรายใดรายหนึ่ง
  แต่จะคำนึงถึงคุณภาพและราคาของวัตถุดิบเป็นสำคัญ
  บริษัทคาดว่าในอนาคตราคาวัตถุดิบจะมีแนวโน้มลดลงเนื่องจากผู้ค้าวัตถุดิบมีจำนวนมากขึ้น

  ธุรกิจผลิตชิ้นส่วนอิเล็กทรอนิกส์

  วัตถุดิบหลักที่ใช้เป็นอลูมิเนียม ซึ่งมีราคาผันผวนตามราคาของน้ำมันพอสมควร
  โดยบริษัทจะใช้อลูมิเนียมก้อนมาหลอมเพื่อฉีดอลูมิเนียมเอง
  บริษัทพยายามติดต่อกับผู้จำหน่ายประมาณ

  4-5 ราย เพื่อการต่อรองราคา

3.5 ผลกระทบต่อสิ่งแวดล้อม

บริษัทและบริษัทย่อยไม่เคยมีประวัติการกระทำความผิดทางกฎหมายหรือข้อพิพาทเกี่ยวกับสิ่งแวดล้อม
โดยทั้งบริษัทและบริษัทย่อยได้รับการตรวจสอบโรงงานอย่างสม่ำเสมอจากกรมโรงงานอุตสาหกรรม
ซึ่งผลตรวจสอบที่ผ่านมาสรุปได้ว่า โรงงานและสภาพแวดล้อมต่าง ๆ
บริเวณโรงงานอยู่ในเกณฑ์มาตรฐาน และไม่ก่อให้เกิดปัญหาใด ๆ ต่อสภาพแวดล้อม

แม้ว่าบริษัทย่อยซึ่งผลิตฉลากสินค้าจะมีการใช้สีเป็นส่วนผสมในการผลิต
ซึ่งการใช้สีดังกล่าวอาจทำให้ภายในโรงงานมีกลิ่นบ้าง
ส่วนบริษัทย่อยซึ่งผลิตชิ้นส่วนอิเล็กทรอนิกส์จากอลูมิเนียมอาจจะมีฝุ่นบ้าง
แต่บริษัทได้จัดให้มีระบบการดูดควันและกลิ่น และมีการตรวจสุขภาพให้กับพนักงานเป็นประจำทุกปี